
A film metabolizmusa

Kulcsszavak: filmélmény; fogyasztás; metanyelv; étel mint médium; távol-keleti posztmodern melodrámák
Corneliu Porumboiu 2013-as Amikor Bukarestre száll az éj (Când se lasă seara peste București sau Metabolism) című filmjének egyik kulcsjelenetében a szereplők az étkezést a filmfogyasztás analógiájaként értelmezik, létrehozva a fogyasztás meta-olvasatát. Kutatásomban az általuk felvetett reflexív lehetőségből indulok ki, a Christina Bartz, Jens Ruchatz és Eva Wattolik Food – Media – Senses. Interdisciplinary Approaches (2023) című tanulmánykötetükben bevezetett gondolatot folytatva a filmekben bemutatott ételeket nem csupán a kép tárgyaként kezelem, hanem egyszersmind érzéki tapasztalatokat alakító médiumként. Egyrészt a sobchacki fenomenológia felől kiindulva vizsgálom azokat az érzéki-testi benyomásokat, amelyeket az étel mint médium közvetíthet – másrészt a médium és a befogadó találkozásának pillanatát kiemelve megfigyelem, hogy az étel milyen narratív és dramaturgiai szerepeket tölthet be a filmelbeszélésben. A filmélmény-ízlelés-emésztés hármasának függvényében azt vizsgálom, hogy a film érzéki élménye hogyan befolyásolja a nézői befogadást; a filmnézést egyfajta fogyasztási mechanizmusként elfogadva az étkezés dramaturgiája hogyan strukturálja a film szerkezetét; hol vannak az ételnek mint különálló médiumnak a határai; végső soron pedig, az étkezés hogyan válik történetkonstruáló posztmodern metanyelvi elemmé. A kutatást három ezredforduló környékén megjelenő távol-keleti melodrámára terjesztem ki. Az említett kérdéseket Ang Lee Étel, ital, férfi, nő (Eat Drink Man Woman, 1994), Hou Hsiao-hsien Sanghaji virágok (Flowers of Shanghai, 1998) és Wong Kar-wai Szerelemre hangolva (In the Mood for Love, 2000) című filmjeikben vizsgálom.



